কৌতিনহো চলতি মৌসুমের গোড়াতেই ক্লাব কর্তৃপক্ষের কাছে দলবদলের আর্জি পেশ করেছিলেন; কিন্তু লিভারপুল কর্তৃপক্ষ তাঁকে ছাড়পত্র দেয়নি। চোটের কারণে মৌসুমের শুরুর দিকের কয়েকটা ম্যাচে তাঁর অনুপস্থিতি আরো সন্দেহের জন্ম দেয়। তবে শেষ পর্যন্ত কৌতিনহো মাঠে ফিরেছেন এবং চলতি মৌসুমে ১৮ ম্যাচে ১২ গোল করার পাশাপাশি অলরেডদের সাফল্যে রেখেছেন গুরুত্বপূর্ণ অবদান। দলের অপরিহার্য সদস্যকে ছাড়তে দামটা তো চড়া আদায় করতেই চাইবে লিভারপুল, অন্যদিকে নেইমারকে পিএসজির কাছে বিক্রি করায় বার্সেলোনার কোষাগারও ফুলে ঢোল হয়ে আছে। তাই তো কোনোভাবেই দাম কমাচ্ছে না লিভারপুল। নতুন বছরে শীতকালীন দলবদলের জানালা খোলার পরপরই মুন্দো দেপোর্তিভোর খবর—দর চড়িয়েই ফের প্রস্তাব করতে যাচ্ছে বার্সেলোনা। নতুন প্রস্তাবে কৌতিনহোর জন্য ১০০ মিলিয়ন পাউন্ড নগদ, সঙ্গে ৩৬ মিলিয়ন পাউন্ড অ্যাড-অন মিলিয়ে মোট ১৩৬ মিলিয়ন পাউন্ডের লোভনীয় প্রস্তাবই লিভারপুল কর্তৃপক্ষের সামনে রাখতে যাচ্ছে বার্সেলোনা। ক্লাব প্রেসিডেন্ট জোসেপ মারিয়া বার্তোমেউ নিজেই ব্যাপারটায় সব সময় খোঁজখবর রাখছেন বলে জানিয়েছে মুন্দো দেপোর্তিভো। জার্মান ক্লাব বরুশিয়া ডর্টমুন্ড থেকে উসমান দেম্বেলের জন্য যে অঙ্কটা দিয়েছে বার্সেলোনা, সেই একই প্রস্তাব তারা রাখতে যাচ্ছে কৌতিনহোর জন্যও।